þriðjudagur , 18. febrúar 2003 Á dögunum var hér lækningaprédikari frá Afríku , menntaður í Bandaríkjunum , Charles Ndifon . Skilja mátti auglýsingar þeirra er stóðu fyrir lækningasamkomum með honum að þeir allt að því lofuðu kraftaverkum . Landlæknir hefur gert alvarlega athugasemd við framgöngu þessara manna . Hættan við slíkar samkomur er öðrum þræði sú að trúarhugtakinu verði snúið uppá manninn og sagt við einstaklinginn sem leitar sér lækningar : Ef þú trúir þá læknastu ! Hvað situr þá eftir í huga lamaðs manns sem ekki fær svar við bæn sinni ? Er nú ekki nóg að hann sitji uppi með fötlun sína og þurfi ekki um leið að bera byrði meintrar vantrúar og vera þar með beinlínis orðinn örlagavaldur eigin fötlunar ? Ég trúi því að Guð lækni fólk fyrir bænir . Það þekki ég úr starfi mínu og lífi sem kristinn maður . En skortur á lækningu verður ekki skrifaður á reikning hins sjúka eða fatlaða . Slíkt er varasöm trú og nærtækast að flokka hana undir hugtakið villutrú . Sameining og hagræðing hf Sunnudaginn 16. febrúar s.l. var lagt út af guðspjalli dagsins að venju í kirkjum landsins . Þennan dag var það dæmisaga Jesú um talenturnar í Matteusarguðspjalli , 25. kafla , versum 14 - 30 sem brotin var til mergjar . Matteus lýsir aðstæðum mannsins sem óttaðist húsbónda sinn og gróf talentuna í jörðu til að geta skilað henni óskertri í stað þess að ávaxta hana . Honum var vísað út í ystu myrkur þar sem jafnan er grátur og gnístran tanna . Það er líka grátur og gnístran tanna í okkar þjóðfélagi og jafnvel þótt mönnum sé ekki varpað út í ystu myrkur . Það er grátur og gnístran tanna m.a. vegna þess að fólk hefur orðið fyrir búsifjum , hefur fjárfest í röngum sjóðum eða fyrirtækjum og tapað öllu sínu og jafnvel líka eigum annarra sem voru veðsettar fyrir bjartsýniskaupum á hlutabréfamarkaðinum . Fjöldi fjölskyldna hefur tapað öllu í þeim Matador sem nú er hvað vinsælastur í þjóðfélaginu . Hefurðu hugleitt hvernig verið er að skipta eigum þjóðarinnar upp á milli fárra einstaklinga í æsilegu Matadorspili ? Veistu hvað þetta spil heitir á enskri tungu ? Það heitir Monopoly sem útleggst einokun . Að ná einokunarstöðu , ná yfirburðum , undirtökum á markaðinum , koma öllum kúnum í eitt fjós svo hægara verði um vik við mjaltirnar er markmið þeirra sem vilja ná árangri í Matador . Glæsilegt er hið ætlaða hlutverk okkar neytenda að vera sem kýr í stórfjósi fyrirtækisins , Sameining og hagræðing h.f. Talentur í þágu lífsins Húsbóndinn í dæmisögu Krists , komin heim úr fríinu , sýnir manninum sem gróf talentuna í jörðu litla samúð . Hann er harður í horn að taka og tekur af honum talentuna og gefur þeim sem bestum árangri náði í verðbréfabraskinu . Hinum sem náðu betri árangri hampar hann og hælir á hvert reipi . Við erum ráðsmenn , sýslumenn verðmæta eða talenta . Hvernig forvöltum við þau gæði ? Hvað á Jesús við ? Textinn fjallar í raun um húsbóndann , Guð , sem kallar okkur til þjónustu . Trúin er öðrum þræði tákn talentanna . Hvað gerum við með trúna ? Gröfum við hana í jörð og geymum sem óþroskaða barnatrú ? Eða látum við hana dafna og þroskast til fullvaxta trúar sem stendur með réttlæti , friði , sanngirni , jöfnuði , kærleika , líkn , miskunn ? Flýjum við inn í verndarhring trúar sem hefur ætíð vaðið fyrir neðan sig og óttast það mest að fá kusk á hvítflibbann og óhreinkast af heiminum og neyð hans ?